Slovensko – moravská hasičská liga (SMHL)

Slovensko – moravská hasičská liga (skrátene SMHL) je seriál dopredu dohodnutých hasičských súťaží v požiarnom útoku. V SMHL sa súťaží v kategóriách "muži", "ženy", "muži nad 35 rokov", "dorastenci" a "dorastenky".
Liga je špecifická tým, že je medzinárodná. Nielen že združuje hasičské družstvá zo Slovenska a Česka, ale na území oboch týchto krajín sa konajú aj jej súťažné kolá (hasičské súťaže).
Liga má štatút občianskeho združenia. Je registrovaná v Registri mimovládnych neziskových organizácií, registrový úrad Ministerstva vnútra Slovenskej republiky, registračné číslo VVS/1-900/90-31817. Jej najvyšším orgánom je "Snem SMHL".
História a príbeh SMHL.
Myšlienka založenia hasičskej ligy, v ktorej by sa pravidelne stretávali družstvá zo Slovenska a priľahlej Moravy vznikla v roku 2003. Aj preto liga dostala meno "Slovensko – moravská hasičská liga (skrátene SMHL)".
Pri jej zrode stáli hasičské družstvá SDH Brumov, SDH Bylnice, DHZ Lednické Rovne, neskôr potom DHZ1 Lehota pod Vtáčnikom, DHZ Pravotice, DHZ Púchov a ďalší.
Liga ako taká má bohatú históriu. Jej príbeh je plný vynikajúcich výkonov, kvalitných družstiev a nefalšovaných emócií. Už od svojho vzniku patrí medzi najkvalitnejšie hasičské ligy na Slovensku. Jej družstvá dosahujú pravidelne veľmi kvalitné výkony, výnimkou nie sú ani popredné umiestnenia v "Slovenskom superpohári v požiarnom útoku".
V prvom ročníku body do celkového hodnotenia zbierali výlučne mužské družstvá, no už v roku 2004 bola liga rozšírená o kategóriu žien. Zatiaľ posledné rozšírenie súťažných kategórií prišlo v roku 2022 ("muži nad 35 rokov") a 2024 ("dorastenci, dorastenky").
V roku 2008 liga nadobudla štatút občianskeho združenia. Stalo sa tak schválením Stanov SMHL a ich registráciou na Ministerstve vnútra Slovenskej republiky. To sa neskôr stalo základným predpokladom napr. pre čerpanie sponzorských darov či dotácií na svoju činnosť.
To, že liga má bohatú históriu, potvrdil aj významný míľnik, ktorým bola 250. súťaž SMHL v poradí (Poruba, 11. jún 2022). V roku 2023 si zase SMHL pripomenula 20. výročie svojho vzniku. Pri tejto príležitosti boli na stránkach SMHL publikované viaceré články, venované práve tomuto jubileu.
Základné pravidlá ligy.
Pravidlá ligy a jednotlivých hasičských súťaží zaradených do nej upravuje "Základný predpis", ktorý schvaľujú delegáti hasičských družstiev na zasadnutiach "Snemu SMHL". Do SMHL sa môže prihlásiť ktorékoľvek hasičské družstvo zo Slovenska a Česka, ktoré zaplatí štartovné v predpísanej výške (výška štartovného je rôzna pre jednotlivé kategórie).
Súťaží sa v požiarnom útoku, pričom všetky súťažné kategórie si merajú svoje sily na trati s dvomi hadicami B a na sklopné terče (hoci nie vždy tomu tak bolo). Víťazom súťaže sa stáva to družstvo, ktoré dosiahne najnižší čas (v sekundách, merané min. na dve desatinné miesta).
Za umiestnenie v jednotlivých súťažiach družstvá získavajú body do celkového hodnotenia. Družstvo, ktoré získa najvyšší počet bodov, sa stáva "víťazom SMHL" pre daný ročník. Všetky družstvá, ktoré sa zúčastnia daného ročníka, zároveň získajú finančné odmeny na základe vopred stanoveného kľúča. Tieto sú potom doplnené trofejami, originálnymi medailami (1. až 3. miesto v každej kategórii) a vecnými cenami.
Sieň slávy družstiev SMHL.
Najúspešnejšie družstvá doterajšej histórie Slovensko – moravskej hasičskej ligy od jej vzniku v roku 2003.
Najúspešnejšie družstvá.
Nie je žiadnym prekvapením, že medzi najúspešnejšími družstvami v celkovom hodnotení mužských družstiev nájdeme na prvom mieste Podhorie. To má na svojom konte 10 stupňov víťazov. Získalo rekordných 5 titulov, raz bolo druhé a štyrikrát tretie. Unikátne zároveň je, že Podhorie všetky pódiá nazbieralo počas desiatich ročníkov nepretržite v období rokov 2010 až 2019. Ďalšími v poradí sú potom s ôsmymi pódiami Zbora a Brumov B, šesť ich nazbierali Nedašov a Brumov. Peknú bilanciu piatich pódií má aj Stupné a Lehota pod Vtáčnikom.
Spomedzi žien sa najlepšou bilanciou môže pochváliť Ihrište, ktoré stálo na pódiu v celkovom hodnotení spolu 9-krát. K dvom titulom pridali štyri druhé a tri tretie miesta. Podobnú bilanciu so siedmymi, resp. so šiestimi pódiami majú Nedašova Lhota resp. Dežarice a Nosice – žabky, ktoré získali spomedzi žien najvic titulov (4). Nosice – žabky dokázali ešte ďalšiu zaujímavú vec. Spomedzi žien držia najdlhšiu šnúru pódiových umiestnení v celkovom hodnotení (6), no dokázali to počas svojich šiestich účastí v SMHL, čo sa žiadnemu inému družstvu nepodarilo.
Medzi mužmi nad 35 rokov zatiaľ pódiové umiestnenie v celkovom hodnotení zaknihovalo každé jedno družstvo, ktoré sa do tejto kategórie prihlásilo, pretože v oboch doterajších ročníkoch súťažili zhodne po 3 družstvá. Ihrište a Lednické Rovne majú teda na konte zhodne dve pódiá, jedno si pripísali Lehota pod Vtáčnikom a Bystričany.
Rekordy SMHL.
Prehľad najlepších výkonov hasičských družstiev v doterajšej histórii Slovensko – moravskej hasičskej ligy od jej vzniku v roku 2003.
Zbora v roku 2023 prepísala takmer všetky rekordy.
Dalo by sa povedať, že v roku 2023 si Zbora behala vlastnú ligu. Počas celého ročníka podávala skvelé výkony a všetkých doslova prevalcovala. Pri tejto spanilej jazde prekonala resp. ustanovila viacero rekordov SMHL, ktoré bude naozaj veľmi ťažké prekonať.
Zbora už v polovici ročníka vyrovnala rekord Brumova B v počte víťazstiev za sebou. Následne ho prekonala na domácej súťaži a naďalej zveľaďovala. Šnúra so ziskom plnej porcie bodov sa napokon zastavila na úctyhodnom čísle 10, čo predstavuje úspešnosť 83.3%. Zároveň tým stanovila aj nové maximum v počte víťazstiev v jednom ročníku.
S tým pochopiteľne súvisí aj mimoriadny bodový zisk. Zbora počas dvanástich kôl ročníka stratila len 22 bodov, prevažnú väčšinu (19 bodov) už na úvodnej súťaži v Krásne. Z toho vyplýva fantastický priemer 18.2 bodu na kolo, čo je takisto nový rekord SMHL. Čerešničkou na torte je aj vedenie v aktuálnom rebríčku víťazstiev celkovo, kam sa Zbora prepracovala už spomínanou šnúrou 10 víťazstiev za sebou.
Ďalšie zaujímavosti.
Celkový počet súťaží a ich usporiadatelia.
V doterajšej histórii sa uskutočnilo už viac ako 270 súťaží zaradených do SMHL. Na moravskej strane to bola takmer pätina z nich. Najviac (5) ich bolo v roku 2005, najmenej (1) v rokoch 2016 a 2017. Priemerne sú do kalendára SMHL zaradené 2 alebo 3 moravské súťaže.
V roku 2022 sme si pripomenuli jubilejnú 250. súťaž SMHL, ktorou bola súťaž v Porube (11.06.2022). 100. súťažou SMHL bola zase súťaž v Nedašove (2009), 200. súťaž SMHL sa uskutočnila vo Svinnej v roku 2016.
Z pohľadu usporiadateľov zorganizovalo aspoň jednu súťaž SMHL doteraz 33 zborov. V každom z doterajších 19-tich ročníkov sa súťaž SMHL uskutočnila v Krásne, Lednických Rovniach, Zbore, Svinnej a v Ďurďovom. S výnimkou prvého ročníka organizujú nepretržite súťaž SMHL potom už len Podlužany (18x).
Účasť v ročníkoch.
V rámci SMHL sa aspoň do jedného ročníka zapojilo veľké množstvo družstiev. Vo všetkých kategóriách to bolo spolu 102 rôznych družstiev (66 muži, 32 ženy, 4 muži nad 35 rokov), ktoré zbierali body do celkového hodnotenia SMHL. Niektoré sa predstavili iba v jednom ročníku, ďalšie ich absolvovali viac ako polovicu. Samozrejme nájdeme aj stálice, ktoré sa predstavili zatiaľ v každom ročníku SMHL.
Nájdeme ich však výlučne v mužskej kategórii (ak nepočítame 2 ročníky kategórie mužov nad 35 rokov). Do tejto skupiny patria Ďurďové, Lehota pod Vtáčnikom, Svinná a Krásno. Jeden rok pauzu (2013) si dala Zbora, 18 účastí v SMHL majú na svojom konte aj Podlužany, ktoré patria do SMHL nepretržite od roku 2004.
Medzi ženami všetky ročníky neabsolvovalo ani jedno družstvo. Najviac ich doteraz nazbieralo Ihrište (14), za ním nasleduje Nedašova Lhota (12) a Dežerice (11). Viac ako polovicu ročníkov absolvovali Ladce (10). Ostatné družstvá majú potom už 8 a menej účastí. V kategórii muži nad 35 rokov sa zatiaľ uskutočnili dva ročníku. Oba absolvovalo Ihrište a Lednické Rovne, jednu účasť pridala Lehota pod Vtáčnikom a Bystričany.